Í gær var opið hús í nýrri félagsmiðstöð ungmenna á Akranesi en sem kunnugt er var starfsemi Hvíta hússins og Arnardals flutt í nýtt húsnæði að Þjóðbraut 13 fyrr á árinu . Við þetta tilefni var einnig tilkynnt hvaða nafn á starfsemina hefði orðið fyrir valinu en efnt var til nafnasamkeppni fyrir skömmu . Fjölmargar tillögur bárust en það var einróma álit dómnefndar að nafnið Þorpið bæri höfuð og herðar yfir aðrar . Höfundur þess er Lúðvík Gunnarsson en hann er starfsmaður í Þorpinu . Lúðvík ákvað að afsala sér verðlaununum og því var dregið úr nöfnum þeirra sem áttu tillögur í samkeppninni . Nafn Birgis Guðmundssonar kom upp úr hattinum og fékk hann árskort í íþróttamiðstöðina að launum frá Landsbankanum . Nánar er fjallað um opnun hússins í næsta tölublaði Skessuhorns .